b'\n_START_ARTICLE_\nGlenn McQueen\n_START_PARAGRAPH_\nGlenn John McQueen (24. joulukuuta 1960 \xe2\x80\x93 29. lokakuuta 2002) oli kanadalainen tietokoneanimaattori sek\xc3\xa4 valvoja Pixarin animaatiostudiossa._NEWLINE_Ennen siirtymist\xc3\xa4\xc3\xa4n Pixarille McQueen ty\xc3\xb6skenteli tietokoneteknologiaan erikoistuneessa laboratoriossa New Yorkissa. Siell\xc3\xa4 h\xc3\xa4n toimi johtajana 3D -tuotanto-osastolla, joka valmisti elokuvatehosteita, TV-mainoksia ja tieteellist\xc3\xa4 grafiikkaa. _NEWLINE_McQueen liittyi Pacific Data Images -tietokonetuotantoyhti\xc3\xb6\xc3\xb6n vuonna 1991, ja oli sen alkuper\xc3\xa4inen j\xc3\xa4sen. H\xc3\xa4n oli mukana PDI:n elokuvaprojekteissa The Last Halloween, Slide Show, Sleepwalkers ja Angels in the Outfield._NEWLINE_Vuonna 1994 h\xc3\xa4n siirtyi Pixarin animaatiostudiolle, osittain kiinnostuksestaan tekeill\xc3\xa4 olevaan Toy Story -elokuvaan, osittain kunnioituksestaan Pixar-animaatiostudion perustajaan John Lasseteriin. McQueen toimi animaation valvojana Pixarin varhaisissa menestyselokuvissa, kuten Toy Story \xe2\x80\x93 leluel\xc3\xa4m\xc3\xa4\xc3\xa4, \xc3\x96t\xc3\xb6k\xc3\xa4n el\xc3\xa4m\xc3\xa4\xc3\xa4, Toy Story 2 ja Monsterit Oy._NEWLINE_McQueen oli naimisissa kaksi kertaa. H\xc3\xa4nell\xc3\xa4 on toisesta avioliitosta yksi tyt\xc3\xa4r._NEWLINE_Glenn McQueen kuoli melanooma-sy\xc3\xb6p\xc3\xa4\xc3\xa4n vain 41-vuotiaana Kaliforniassa lokakuussa 2002, kesken Nemoa etsim\xc3\xa4ss\xc3\xa4 -seikkailuanimaation filmauksen. Yhdysvalloissa suurmenestykseksi noussut elokuva tuli ensi-iltaan 30. toukokuuta 2003. Elokuva on osoitettu McQueenille, h\xc3\xa4net mainitaan ennen elokuvan lopputekstej\xc3\xa4. Entiset kollegat kunnioittivat h\xc3\xa4nen muistoaan my\xc3\xb6s nimeten p\xc3\xa4\xc3\xa4henkil\xc3\xb6n h\xc3\xa4nen mukaansa ("Salama McQueen") Pixarin elokuvassa Autot, joka tuli ensi-iltaan vuonna 2006. Jatko-osa Autot 2 sai ensi-iltansa 2011, ja sen jatko-osa Autot 3 sai ensi-iltansa 2017.'